
ที่ มท ๐๘๑๖.๒/ว                      	กรมส่งเสริมการปกครองท้องถิ่น
	ถนนนครราชสีมา เขตดุสิต 
 	กทม. ๑๐๓๐๐
				                                                       กรกฎาคม  ๒๕๖๙
เรื่อง	ขอความร่วมมือประชาสัมพันธ์แนวทางการรับรองข้อมูลผู้ขาดแคลนทุนทรัพย์ของโครงการจัดสรรเงินอุดหนุนนักเรียนยากจนพิเศษแบบมีเงื่อนไข (ทุนเสมอภาค) ประจำปีการศึกษา ๒๕๖๙
เรียน  ผู้ว่าราชการจังหวัด ทุกจังหวัด
สิ่งที่ส่งมาด้วย	สำเนาหนังสือกองทุนเพื่อความเสมอภาคทางการศึกษา ที่ กสศ ๐๔/๑๙๘๘
ลงวันที่ ๒๓ มิถุนายน ๒๕๖๙                                                               จำนวน 1 ชุด
[bookmark: _Hlk179376066]		ด้วยกรมส่งเสริมการปกครองท้องถิ่นได้รับแจ้งจากกองทุนเพื่อความเสมอภาคทางการศึกษาว่าการดำเนินงานโครงการจัดสรรเงินอุดหนุนนักเรียนยากจนพิเศษแบบมีเงื่อนไข (ทุนเสมอภาค) มีวัตถุประสงค์เพื่อบรรเทาภาระค่าใช้จ่ายด้านการศึกษาของนักเรียนยากจนพิเศษ ตั้งแต่ระดับชั้นอนุบาล - มัธยมศึกษา ทั้งนี้ ในขั้นตอนการสำรวจและการเยี่ยมบ้านของสถานศึกษาจำเป็นต้องให้ผู้นำชุมชนมีส่วนร่วมในการสำรวจและเยี่ยมบ้าน อีกทั้งต้องใช้หลักฐานเชิงประจักษ์ในระดับพื้นที่ โดยกองทุนเพื่อความเสมอภาคทางการศึกษาได้กำหนดให้มีการรับรองข้อมูลผู้ขาดแคลนทุนทรัพย์โดยเจ้าหน้าที่รัฐเพื่อประกอบการพิจารณาการคัดกรองความยากจน 
	กรมส่งเสริมการปกครองท้องถิ่นพิจารณาแล้ว เพื่อให้การดำเนินงานโครงการจัดสรรเงินอุดหนุนนักเรียนยากจนพิเศษแบบมีเงื่อนไข (ทุนเสมอภาค) เป็นไปด้วยความเรียบร้อย จึงขอความร่วมมือจังหวัดประชาสัมพันธ์แนวทางการรับรองข้อมูลผู้ขาดแคลนทุนทรัพย์ของโครงการจัดสรรเงินอุดหนุนนักเรียนยากจนพิเศษแบบมีเงื่อนไข (ทุนเสมอภาค) ประจำปีการศึกษา ๒๕๖๙ ไปยังข้าราชการ/พนักงานส่วนท้องถิ่นผู้ดำรงตำแหน่งไม่ต่ำกว่าระดับชำนาญงานหรือชำนาญการ หรือเทียบเท่า กำนัน ผู้ใหญ่บ้านและผู้ช่วยผู้ใหญ่บ้าน ผู้บริหารท้องถิ่น หรือสมาชิกสภาท้องถิ่น ในการสนับสนุนการทำงานของสถานศึกษาในพื้นที่ โดยให้การรับรองข้อมูลนักเรียนที่มีความขาดแคลนทุนทรัพย์หรือด้อยโอกาสว่าเป็นข้อมูลที่ถูกต้อง ครบถ้วน และเป็นจริง ทั้งนี้ เพื่อให้การรับรองข้อมูลดังกล่าวเป็นไปตามหลักเกณฑ์ของกองทุนเพื่อความเสมอภาคทางการศึกษา สำหรับใช้ในการจัดสรรเงินอุดหนุนนักเรียนยากจนพิเศษแบบมีเงื่อนไข (ทุนเสมอภาค) ต่อไป รายละเอียดปรากฏตามสิ่งที่ส่งมาด้วย
จึงเรียนมาเพื่อโปรดพิจารณา
ขอแสดงความนับถือ 



                                                          อธิบดีกรมส่งเสริมการปกครองท้องถิ่น

